**Lietošanas instrukcija: informācija lietotājam**

**Agenorem 1 g pulveris injekciju vai infūziju šķīduma pagatavošanai**

*Meropenemum*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums rodas jebkādi jautājumi, vaicājiet ārstam, farmaceitam vai medmāsai.
* Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.
* Ja Jums rodas jebkādas blakusparādības, konsultējieties ar ārstu, farmaceitu vai medmāsu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt**:

1. Kas ir AGENOREM un kādam nolūkam to lieto
2. Kas Jums jāzina pirms AGENOREM lietošanas
3. Kā lietot AGENOREM
4. Iespējamās blakusparādības
5. Kā uzglabāt AGENOREM
6. Iepakojuma saturs un cita informācija

**1. Kas ir AGENOREM un kādam nolūkam to lieto**

AGENOREM satur meropenēmu, kas pieder zāļu grupai, ko sauc par karbapenēma antibiotiskajiem līdzekļiem. Tas iedarbojas, iznīcinot baktērijas, kuras var būt nopietnu infekciju cēlonis.

AGENOREM lieto pieaugušajiem un bērniem no 3 mēnešu vecuma un vecākiem, lai ārstētu:

* plaušu infekcijas (pneimonija);
* plaušu un bronhu infekcijas pacientiem ar cistisko fibrozi;
* komplicētas urīnceļu infekcijas;
* komplicētas vēdera dobuma infekcijas;
* infekcijas, kas iespējamas dzemdību laikā vai pēc tām;
* komplicētas ādas un mīksto audu infekcijas;
* akūtu bakteriālu smadzeņu infekciju (meningīts).

AGENOREM var lietot neitropēnisku pacientu (pacienti ar samazinātu balto asins šūnu (ko sauc par neitrofiliem) skaitu), kuriem ir drudzis, ārstēšanai, ja ir aizdomas, ka to izraisījusi bakteriāla infekcija.

AGENOREM var lietot asins bakteriālu infekciju ārstēšanai, kas saistītas ar kādu no augstāk minētajiem infekciju veidiem.

**2. Kas Jums jāzina pirms AGENOREM lietošanas**

**Nelietojiet AGENOREM šādos gadījumos:**

* ja Jums ir alerģija (paaugstināta jutība) pret meropenēmu vai kādu citu (6. punktā minēto) šo zāļu sastāvdaļu;
* ja Jums ir alerģija (paaugstināta jutība) pret citiem antibiotiskajiem līdzekļiem, piemēram, penicilīnu, cefalosporīnu vai karbapenēma grupas līdzekļiem, Jums var būt alerģija arī pret meropenēmu.

**Brīdinājumi un piesardzība lietošanā**

Pirms AGENOREM lietošanas konsultējieties ar ārstu, farmaceitu vai medmāsu:

* ja Jums ir veselības traucējumi, piemēram, aknu vai nieru darbības traucējumi;
* ja Jums pēc citu antibiotisko līdzekļu lietošanas ir bijusi smaga caureja.

Jums var būt pozitīvs Kūmbsa tests, kas liecina par antivielu klātbūtni, kuras var izraisīt sarkano asins šūnu sabrukumu. Ārsts to pārrunās ar Jums.

Ja Jūs neesat pārliecināts, vai kaut kas no iepriekš minētā attiecas uz Jums, pirms AGENOREM lietošanas konsultējieties ar ārstu vai medmāsu.

**Citas zāles un AGENOREM**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.

Tas nepieciešams tāpēc, ka meropenēms var ietekmēt citu zāļu iedarbību, un citas zāles var ietekmēt meropenēma iedarbību.

Ļoti svarīgi pastāstīt ārstam, farmaceitam vai medmāsai, ja Jūs lietojat kādas no zemāk minētajām zālēm:

* probenecīdu (lieto podagras ārstēšanai);
* valproiskābi/nātrija valproātu/valpromīdu (lieto epilepsijas ārstēšanai). Meropenēmu nedrīkst lietot, jo tas var samazināt nātrija valproāta iedarbību;
* iekšķīgi lietojamos antikoagulantus (lieto, lai ārstētu vai novērstu asins recekļu veidošanos).

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai arī Jūs plānojat grūtniecību, pirms šo zāļu lietošanas konsultējieties ar ārstu vai farmaceitu.

Ieteicams izvairīties no meropenēma lietošanas grūtniecības laikā. Ārsts izvērtēs, vai Jūs drīkstat lietot AGENOREM.

Ļoti svarīgi pirms AGENOREM lietošanas pastāstīt ārstam, ja Jūs barojat bērnu ar krūti vai grasāties to darīt. Neliels šo zāļu daudzums var nokļūt mātes pienā un tas var ietekmēt Jūsu bērnu. Tāpēc ārsts izvērtēs, vai Jūs drīkstat lietot AGENOREM, ja Jūs barojat bērnu ar krūti.

**Transportlīdzekļu vadīšana un mehānismu apkalpošana**

Nav veikti pētījumi par ietekmi uz spēju vadīt transportlīdzekļus un apkalpot mehānismus.

Tomēr meropenēma lietošana ir saistīta ar galvassāpēm, tirpšanas vai durstīšanas sajūtu ādā (parestēzijas). Jebkura no šīm nevēlamajām blakusparādībām var ietekmēt Jūsu spēju vadīt transportlīdzekļus vai apkalpot mehānismus. Meropenēms var uzraisīt patvaļīgas muskuļu kustības, kas var izraisīt strauju un nekontrolētu ķermeņa raustīšanos (krampjus), ko parasti pavada samaņas zudums. Nevadiet transportlīdzekļus un neapkalpojiet mehānismus, ja novērojat šo blakusparādību.

**AGENOREM satur nātriju**

AGENOREM 1 g satur 90 mg nātrija (galvenā pārtikā lietojamās/vārāmās sāls sastāvdaļa) katrā flakonā. Tas ir līdzvērtīgi 4,5 % ieteicamās maksimālās nātrija dienas devas pieaugušajiem.

**3. Kā lietot AGENOREM**

Vienmēr lietojiet šīs zāles tieši tā, kā ārsts teicis. Neskaidrību gadījumā vaicājiet ārstam vai farmaceitam.

**Lietošana pieaugušajiem**

* Deva ir atkarīga no Jums esošās infekcijas veida, infekcijas vietas lokalizācijas un infekcijas smaguma pakāpes. Ārsts noteiks Jums nepieciešamo devu.
* Ieteicamā deva pieaugušajiem parasti ir robežās no 500 mg (miligramiem) līdz 2 g (gramiem). Parasti deva Jums tiks ievadīta ik pēc 8 stundām. Tomēr, ja Jums ir nieru darbības traucējumi, devu Jums var ievadīt retāk.

**Lietošana bērniem un pusaudžiem**

* Bērniem vecumā no 3 mēnešiem līdz 12 gadiem devas pielāgo atbilstoši bērna vecumam un ķermeņa masai.
* Ieteicamā deva ir robežās no 10 mg līdz 40 mg meropenēma uz katru kilogramu (kg) bērna ķermeņa masas. Parasti devu ievada ik pēc 8 stundām. Bērniem, kuru ķermeņa masa ir lielāka par 50 kg, ievada pieaugušo devas.

**Norādījumi lietošanai**

* AGENOREM tiks ievadīts injekcijas vai infūzijas veidā lielā vēnā.
* AGENOREM Jums parasti ievadīs ārsts vai medmāsa.
* Tomēr daži pacienti, vecāki un aprūpētāji ir apmācīti ievadīt AGENOREM mājas apstākļos. Norādījumi, kā to veikt, ir sniegti šīs lietošanas instrukcijas beigās (sadaļā “ *Norādījumi veselības aprūpes speciālistiem vai par AGENOREM ievadīšanu sev vai citiem mājas apstākļos*”). Vienmēr lietojiet AGENOREM tieši tā, kā ārsts teicis. Neskaidrību gadījumā vaicājiet ārstam.
* Jūsu injekcija nedrīkst būt sajaukta vai pievienota šķīdumiem, kas satur citas zāles.
* Injekcija var ilgt aptuveni 5 minūtes vai 15 līdz 30 minūtes. Ārsts pastāstīs, kā jāievada AGENOREM.
* Injekcijas parasti vajadzētu ievadīt katru dienu vienā un tajā pašā laikā.

**Ja esat lietojis AGENOREM vairāk nekā noteikts**

Ja Jums nejauši ievadīta lielāka deva nekā noteikts, nekavējoties sazinieties ar ārstu vai tuvākās slimnīcas neatliekamās palīdzības nodaļu.

**Ja esat aizmirsis lietot AGENOREM**

Ja injekcijas ievadīšana ir aizmirsta, tā jāievada pēc iespējas ātrāk. Tomēr, ja Jums drīz jāveic jau nākamā injekcija, izlaidiet aizmirsto injekciju.

Nelietojiet dubultu devu (divas injekcijas vienlaicīgi), lai aizvietotu aizmirsto devu.

**Ja pārtraucat lietot AGENOREM**

Nepārtrauciet AGENOREM lietošanu, kamēr to nav ieteicis ārsts.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

**Smagas alerģiskas reakcijas**

Ja Jums ir smaga alerģiska reakcija, pārtrauciet AGENOREM lietošanu un nekavējoties dodieties pie ārsta. Jums var būt nepieciešama neatliekamā medicīniskā palīdzība. Iespējamās pazīmes, kas parādās pēkšņi, ir:

* nopietni izsitumi uz ādas, ādas nieze vai nātrene;
* sejas, lūpu, mēles vai citu ķermeņa daļu pietūkums;
* elpas trūkums, sēkšana vai elpošanas traucējumi.

**Sarkano asins šūnu bojājumi (sastopamības biežums nav zināms)**

Pazīmes ir:

* negaidīts elpas trūkums;
* urīna iekrāsošanās sarkanā vai brūnā krāsā.

Ja Jūs novērojat kādu no šiem simptomiem, **nekavējoties dodieties pie ārsta**.

Citas iespējamās blakusparādības

**Bieži** (var ietekmēt mazāk kā 1 cilvēku no 10):

* sāpes vēderā (kuņģī);
* slikta dūša;
* vemšana;
* caureja;
* galvassāpes;
* izsitumi uz ādas, ādas nieze;
* sāpes un iekaisums;
* palielināts trombocītu skaits asinīs (nosaka asins analīzēs);
* asins analīžu rezultātu izmaiņas, arī analīzēs, kas ļauj novērtēt aknu darbību.

**Retāk** (var ietekmēt mazāk kā 1 cilvēku no 100):

* asins sastāva izmaiņas, tajā skaitā samazināts trombocītu skaits (par ko liecina vieglāka zilumu veidošanās kā parasti), palielināts dažu balto asins šūnu skaits, samazināts citu balto asins šūnu skaits un palielināts vielas, kuru sauc par „bilirubīnu”, daudzums. Laiku pa laikam ārsts var veikt asins analīzes;
* asins analīžu, tajā skaitā analīžu, kas ļauj novērtēt nieru darbību, rezultātu izmaiņas;
* durstoša sajūta (tirpas);
* mutes dobuma vai maksts sēnīšinfekcijas (piena sēnīte);
* zarnu iekaisums ar caureju;
* sāpīgas vēnas šo zāļu injekcijas vietā;
* citas asins sastāva izmaiņas. Simptomi ir biežas infekcijas, paaugstināta ķermeņa temperatūra un sāpes rīklē. Laiku pa laikam ārsts var veikt Jums asins analīzes;
* pēkšņi, smagi izsitumi vai čūlas, vai ādas lobīšanās. Šie simptomi var būt vienlaicīgi ar paaugstinātu ķermeņa temperatūru un locītavu sāpēm.

**Reti** (var ietekmēt mazāk kā 1 cilvēku no 1000):

* krampji.

**Nav zināmi** (nevar noteikt pēc pieejamiem datiem):

* smagas paaugstinātas jutības reakcijas, tajā skaitā drudzis, izsitumi uz ādas un izmaiņas asins analīzēs, kurās pārbauda aknu darbību (aknu enzīmu līmeņa paaugstināšanās), īpaša balto asins šūnu skaita palielināšanās (eozinofilija) un palielināti limfmezgli. Šīs var būt daudzu orgānu jutības traucējumu, ko sauc par DRESS sindromu, pazīmes.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu, farmaceitu vai medmāsu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: [www.zva.gov.lv](https://www.zva.gov.lv/../). Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt AGENOREM**

Uzglabāt bērniem neredzamā un nepieejamā vietā.

Nelietot šīs zāles pēc derīguma termiņa beigām, kas norādīts uz iepakojuma pēc „EXP”. Derīguma termiņš attiecas uz norādītā mēneša pēdējo dienu.

**Injekcija**

Pēc izšķīdināšanas: intravenozai injekcijai pagatavots šķīdums jālieto nekavējoties. Laika posms no šķīduma pagatavošanas sākšanas līdz intravenozas injekcijas beigām nedrīkst pārsniegt:

* 3 stundas, uzglabājot temperatūrā līdz 25 ºC;
* 12 stundas, uzglabājot ledusskapī (2 ºC -8 ºC).

**Infūzija**

Pēc izšķīdināšanas: intravenozai infūzijai pagatavots šķīdums jālieto nekavējoties. Laika posms no šķīduma pagatavošanas sākšanas līdz intravenozas infūzijas beigām nedrīkst pārsniegt:

* 3 stundas, uzglabājot temperatūrā līdz 25 ºC, ja zāles ir izšķīdinātas nātrija hlorīdā;
* 24 stundas, uzglabājot ledusskapī (2 ºC - 8 ºC) ja zāles ir izšķīdinātas nātrija hlorīdā;
* ja zāles ir izšķīdinātas dekstrozes šķīdumā, tās jālieto nekavējoties.

No mikrobioloģijas viedokļa, ja vien atvēršanas/izšķīdināšanas/atšķaidīšanas metode izslēdz mikrobioloģiskā piesārņojuma risku, zāles jālieto nekavējoties.

Ja zāles netiek lietotas nekavējoties, par uzglabāšanas laiku un apstākļiem līdz lietošanai ir atbildīgs lietotājs.

Pagatavotu šķīdumu nedrīkst sasaldēt.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko AGENOREM satur**

* Aktīvā viela ir meropenēms.

Katrs flakons satur meropenēma trihidrātu, kas atbilst attiecīgi 1 g bezūdens meropenēma.

* Cita sastāvdaļa ir nātrija karbonāts.

**AGENOREM ārējais izskats un iepakojums**

Balts līdz blāvi dzeltens kristālisks pulveris.

Caurspīdīgi I klases stikla flakoni, kuru nominālais tilpums ir 20 ml.

Pieejami iepakojumi pa 10 flakoniem.

**Reģistrācijas apliecības īpašnieks**

Medochemie Ltd., 1-10 Constantinoupoleos street, 3011 Limassol, Kipra

**Ražotājs**

Medochemie Ltd., Factory C: 2 Michael Erakleous Street, Agios Athanassios Industrial Area, Agios Athanassios, 4101, Limassol, Kipra

**Ieteikumi/medicīniskā izglītošana**

Antibiotiskos līdzekļus lieto baktēriju izraisītu infekciju ārstēšanai. Tie neiedarbojas vīrusu izraisītu infekciju gadījumā.

Dažkārt baktēriju izraisīta infekcija nepakļaujas antibiotisko līdzekļu terapijas kursam. Viens no visbiežāk sastopamajiem iemesliem ir tas, ka infekciju izraisošās baktērijas ir rezistentas pret lietoto antibiotisko līdzekli. Tas nozīmē, ka tās var izdzīvot un pat vairoties, neskatoties uz antibiotiskā līdzekļa lietošanu.

Baktērijas var kļūt rezistentas pret antibiotiskajiem līdzekļiem vairāku iemeslu dēļ. Rūpīgi lietojot antibiotiskos līdzekļus, var samazināt varbūtību, ka baktērijas kļūs pret tām rezistentas.

Kad ārsts Jums nozīmē antibiotisko līdzekļu kursu, tas ir paredzēts tikai Jūsu esošās slimības ārstēšanai. Ievērojot tālāk sniegtos norādījumus, var novērst rezistentu baktēriju rašanos, kas neļauj antibiotiskajiem līdzekļiem iedarboties.

1. Ļoti svarīgi, lai Jūs lietotu antibiotisko līdzekli pareizajā devā, noteiktajā laikā un paredzēto dienu skaitu. Izlasiet norādījumus lietošanas instrukcijā un, ja kaut ko nesaprotat, lūdziet ārstam vai farmaceitam paskaidrot.
2. Jūs nedrīkstat lietot antibiotiskos līdzekļus, izņemot gadījumus, kad tie ir nozīmēti tieši Jums, un Jūs tos drīkstat lietot tikai tās infekcijas ārstēšanai, kam antibiotiskais līdzeklis ir nozīmēts.
3. Nedrīkst lietot antibiotiskos līdzekļus, kas nozīmēti citam cilvēkam, pat tad, ja viņam bijusi līdzīga infekcija kā Jums.
4. Jūs nedrīkst dot citiem cilvēkiem Jums nozīmētos antibiotiskos līdzekļus.
5. Ja pēc tam, kad esat pabeidzis antibiotisko līdzekļu terapijas kursu atbilstoši ārsta norādījumiem un Jums zāles palikušas pāri, nogādājiet atlikumu atpakaļ aptiekā pareizai iznīcināšanai.

**Šī lietošanas instrukcija pēdējo reizi pārskatīta** 2020.gada septembrī

------------------------------------------------------------------------------------------------------------------

**Norādījumi veselības aprūpes speciālistiem vai par AGENOREM ievadīšanu sev vai citiem mājas apstākļos**

Daži pacienti, vecāki un aprūpētāji ir apmācīti ievadīt AGENOREM mājas apstākļos.

**Brīdinājums – AGENOREM Jūs drīkstat ievadīt sev vai kādam citam mājas apstākļos tikai pēc tam, kad ārsts vai medmāsa ir Jūs apmācījis/usi.**

Injekcija

Meropenēmu, lietošanai intravenozu bolus injekciju veidā, jāšķīdina sterilā ūdenī injekcijām līdz gala koncentrācijai 50 mg/ml.

Infūzija

Intravenozas infūzijas ievadīšanai meropenēma flakonu saturu var šķīdināt tieši 9 mg/ml (0,9 %) nātrija hlorīda vai 50 mg/ml (5 %) glikozes šķīdumā injekcijām līdz gala koncentrācijai 1 līdz 20 mg/ml.

**Kā pagatavot šīs zāles**

* Zāles jāšķīdina citā šķidrumā (šķīdinātājā). Ārsts pastāstīs, cik daudz šķīdinātāja izmantot.
* Ievadiet šīs zāles uzreiz pēc šķīduma pagatavošanas. Šķīdumu nedrīkst sasaldēt.

1. Rūpīgi nomazgājiet un noslaukiet rokas. Sagatavojiet tīru darba virsmu.
2. Izņemiet vienu flakonu no iepakojuma. Pārbaudiet flakonu un tā derīguma termiņu. Pārbaudiet, vai flakons ir vesels un nebojāts.
3. Noņemiet aizsargvāciņu un notīriet gumijas aizbāzni ar spirta salveti. Ļaujiet gumijas aizbāznim nožūt.
4. Nepieskaroties galiem, savienojiet jaunu, sterilu adatu ar jaunu, sterilu šļirci.
5. Ievelciet šļircē norādīto sterila injekciju ūdens daudzumu. Tabulā norādīts nepieciešamais šķidruma daudzums:

|  |  |
| --- | --- |
| **AGENOREM deva** | **Ūdens injekcijām daudzums, kas nepieciešams šķīdināšanai** |
| 500 mg (miligrami) | 10 ml (mililitri) |
| 1 g (grams) | 20 ml |
| 1,5 g | 30 ml |
| 2 g | 40 ml |

**Lūdzu, ņemiet vērā:** Ja Jums nozīmētā meropenēma deva ir lielāka par 1 g, Jums jālieto vairāk nekā 1 AGENOREM flakons. Pagatavoto šķīdumu Jūs varat pēc tam no flakona ievilkt vienā šļircē.

1. Šļirces adatu ieduriet gumijas aizbāžņa centrā un injicējiet ieteicamo ūdens injekcijām daudzumu AGENOREM flakonā vai flakonos.
2. Izvelciet adatu no flakona un flakonu labi sakratiet apmēram 5 sekundes vai līdz viss pulveris ir izšķīdis. Vēlreiz notīriet gumijas aizbāzni ar jaunu spirta salveti un ļaujiet tam nožūt.
3. Iespiediet šļirces virzuli pilnībā šļircē, adatu ievadiet atpakaļ flakonā caur gumijas aizbāzni. Turot šļirci kopā ar flakonu, apgrieziet flakonu otrādi.
4. Turot adatas galu šķidrumā, atvelciet šļirces virzuli un ievelciet visu šķidrumu no flakona šļircē.
5. Izvelciet adatu kopā ar šļirci no flakona un izmetiet tukšo flakonu drošā vietā.
6. Turiet šļirci pavērstu ar adatu uz augšu. Viegli uzsitiet pa šļirci, lai izvadītu gaisa burbuļus šķidruma virspusē.
7. Nedaudz pabīdot šļirces virzuli, izvadiet visu gaisu no šļirces.
8. Ja Jūs ievadāt AGENOREM mājas apstākļos, iznīciniet izlietotās adatas un infūziju materiālus pareizā veidā. Ja ārsts nolemj pārtraukt Jūsu ārstēšanu, iznīciniet neizmantoto AGENOREM pareizā veidā.

**Injekcijas veikšana**

Šīs zāles var ievadīt caur īsu kanulu vai venflonu, vai porta (*v. porta*) katetru, vai caur centrālā katetra atveri.

**AGENOREM ievadīšana caur īsu kanulu vai venflonu**

1. Noņemiet adatu no šļirces un uzmanīgi izmetiet adatu savā asiem priekšmetiem paredzētajā tvertnē.
2. Notīriet īsās kanulas vai venflona galu ar spirta salveti un ļaujiet nožūt. Atveriet kanulas vāciņu un pievienojiet šļirci.
3. Lēnām spiediet šļirces virzuli, lai vienmērīgi, aptuveni 5 minūšu laikā, ievadītu antibiotisko līdzekli.
4. Kad esat pabeidzis antibiotiskā līdzekļa ievadīšanu un šļirce ir tukša, atvienojiet šļirci un izskalojiet kā to ieteicis ārsts vai medmāsa.
5. Aiztaisiet kanulas vāciņu un uzmanīgi izmetiet šļirci savā asiem priekšmetiem paredzētajā tvertnē.

**AGENOREM ievadīšana caur porta (*v. porta*) katetru vai centrālā katetra atveri**

1. Noņemiet porta katetra vai atveres vāciņu, notīriet to ar spirta salveti un ļaujiet nožūt.
2. Pievienojiet šļirci un lēnām spiediet šļirces virzuli, lai vienmērīgi, aptuveni 5 minūšu laikā, ievadītu antibiotisko līdzekli.
3. Kad esat pabeidzis antibiotiskā līdzekļa ievadīšanu, atvienojiet šļirci un izskalojiet kā ieteicis Jūsu ārsts vai medmāsa.
4. Uzlieciet atpakaļ jaunu, tīru vāciņu uz centrālā katetra atveres un uzmanīgi izmetiet šļirci savā asiem priekšmetiem paredzētajā tvertnē.

Viss atlikušais antibiotisko līdzekļu šķīdums, kā arī visi ievadīšanai izmantotie materiāli, jāiznīcina atbilstoši vietējām prasībām.